text: Moult chevauchoient noblement
   Les batailles et sagement,
   K'à paines la longueur d'un doit
   Li uns d'aus l'autre ne passoit.
   Li uns l'autre trop n'enpressoient,
   Mais si très à point chevauchoient,
   C'on peüst prendre hardement
   En leur noble contenement.
   PageV01P272
   Maint chevalier très bien monté
   Et très gentement acesmé
   Y ot, que d'une part, que d'autre,
   Escuz as cols, lance sor fautre,
   Et les hiaumes plantez es chiés ;
   Et sor les estriers afichiés
   Chevauchierent en conroi tant,
   Que si s'alerent aprochant
   Que les batailles s'entrevirent :
   Sachiez que d'ambes pars fremirent.
   folio34v
   Quant d'ambes pars veü se sont,
   Au roi Primonus vint adont
   Uns chevaliers qui li conta
   Que Cléomadès estoit là ;
   Et s'ert cil, trestout vraiement,
   Qui l'autre jour, au parlement,
   La parole des Griex moustra.
   "Qui la nouvele en aporta
   En vostre ost, ne vous amoit mie;
   Car toute vostre ost esbahie
   Est de ce que ci est venus.
   Moult en est chascuns esmeüs.
   C'est li aigles des chevaliers.
   Puis ne volera volentiers
   Faucons, le jour k'aigle ait veüe.
   Ainsi est il de sa venue
   Com del aigle que veü ont
   Oisel, car puis ne voleront
   Hardiement cele journée.
   Pour ce est l'aigle comparée
   À lui, car sa très grant value
   Est par tout le monde seüe.
   Sachiez par lui sont esbaudi
   Li Grieu, et Caldieu abaubi.
   PageV01P273
   Et ce n'est mie grant merveille,
   Car sa prouece n'est pareille
   À nule autre; ce croi, et cuit
   Ce sauront li vostre ains la nuit.
   Sachiez, se pas ne l'i seüssent
   Vostre gent, plus asseür fussent.
   Mal est fait quant le sevent ci."
  